ክልሉ ድንገተኛ  የጎርፍ አደጋን ለመከላከል ዝግጅት ማድረጉን አስታወቀ
በአፋር ብሔራዊ ክልል በክረምቱ በአንዳንድ አካባቢዎች የሚጥለውን ከፍተኛ  የዝናብ መጠን  ተከትሎ የሚደርሰውን የጎርፍ አደጋ ለመከላከል ዝግጅቶች መጠናቀቃቸውን የክልሉ አደጋ  መከላከል ምግብ  ዋስትና ፕሮግራም ማስተባባሪያ ጽህፈት ቤት አስታወቀ ።የጽህፈት ቤቱ ኃላፊ አቶ መሐመድ ሁሴን ለዋሚኮ እንደገለጹት የሚቲዮሮሎጂ የአየር ትንበያ መረጃዎች እንደሚያሳዩት በአፋር ክልል ከ10 ቀን በኋላ በሚጥለው ከፍተኛ መጠን ያለው  ዝናብ  የጎርፍ  አደጋ ይከሰታል የሚል ግምት አለ ።እንደ አቶ መሐመድ ገለጻ  በክልሉ  በክረምት  ዝናብ ምክንያት በ21  ወረዳዎች 63ሺህ  የሚጠጉ ነዋሪዎች  የጎርፍ ተጋላጭ  ይሆናሉ  ተብሎ የሚጠበቅ  ሲሆን የጎርፍ አደጋው  ቀደም ብሎ ለመከላከል  አስፈላጊ  ዝግጅቶች  ተካሄደዋል ።በክልሉ ይከሰታል ተብሎ የተገመተውን የጎርፍ አደጋ ለመከላከል ከወዲሁ ኮሚቴ መቋቋሙንና ለተጎጂዎች ድጋፍ  የሚውል የውሃ ፣ የቤት ቁሳቁስ ፣ የህምክና መገልገያዎችና  የመጠባባቂያ  ምግብ  መዘጋጀቱን አቶ መሓመድ ሁሴን አመልክተዋል ።የጎርፍ ተጋላጭ ወረዳዎች  የአደጋ  መቋቋም አቅምና ዝግጅትን ለማሳደግ  ለወራት ያህል  ጥረት  ሲደረግ መቆየቱን  አቶ መሓመድ ጠቁመዋል ።በአፋር  ክልል በክረምት  ከሚጥለው  ዝናብ በተጨማሪ  ከትግራይና አማራ ክልሎች ከፍተኛ አካባቢዎች  የሚጥለው  ዝናብ  በአፋር ክልል አጎራባች ወረዳዎች  ጎርፍ እንዲከሰት  አስተዋጽኦ ያበረክታል ።